Kristen Bjerre
Kristen Bjerre, 17.5.1869-4.12.1943, dansk maler og kromand, født i Fabjerg sydøst for Lemvig. Kristen Bjerre blev uddannet på Kunstakademiets malerskole 1887-89 og derefter et år på Krøyers Skole. 
1891 købte han strandfogedgården og gæstgiveriet Vester Ferring i Ferring By, der afløstes 1901 af Bovbjerg Badehotel, som han selv havde tegnet. Dette drev han til 1935 som feriested for det bedre borgerskab og som mødested for en række kunstnere, deriblandt maleren - og fætteren - Niels Bjerre, tegneren Eigil Petersen og forfatterne Thøger Larsen, Jeppe Aakjær, Johan Skjoldborg, Johannes Buchholtz, Valdemar Rørdam, Viggo Stuckenberg og Nis Petersen.
Kristen Bjerre er især kendt for sine fine portrætter af kunstnerkolleger - mange malet under deres besøg på badehotellet - og landskabsbilleder. Næsten hele hans offentligt tilgængelige produktion findes på Lemvig Museum. Her findes også et arkiv til belysning af hans liv og værk. Bjerre ligger begravet på Ferring Kirkegård.